Volkslied-sangertjie slaan groot prys los | Maroela Media
Volkslied-sangertjie slaan groot prys los
Willem en sy gesin op die Kwêla-bank saam met aanbieder Hannes van Wyk. (Foto: Verskaf)
Klein Willem Minnaar (4) van Pretoria het vroeër vanjaar harte verower toe 'n video van hom waar hy die volkslied uit volle bors sing soos 'n veldbrand op sosiale media versprei het. Dié video is Sondagaand as kykNET se Kwêla Funnies, Feite en Geite-kompetisie 2017, se snaaksste video van die jaar aangewys.
Carmen Minnaar, Willem se ma, het aan Maroela Media gesê Willem is baie trots dat hy gewen het. "Hy was so opgewonde om homself op televisie te sien. Ons het twee weke gelede reeds die opname gedoen by kykNET se ateljee, maar toe ons voor die kassie inskuif om na die episode te kyk, het ons sein verdwyn. Hy was so teleurgesteld, maar gelukkig kon ons vanoggend na die episode kyk."
Willem het vir sy gesin 'n sewenagvakansie in Mauritius losgesing. "Ons gaan beslis 'n plan maak dat hy en sy sussie, Mila, saam met ons die vakansie kan benut," vertel Carmen.
Carmen het vroeër aan Maroela Media vertel Willem is nog altyd passievol oor rugby, en het 'n YouTube-video gekyk waar die Springbokke dié liedjie voor hul wedstryd gesing het.
"Sy sussie moes ook onlangs die volkslied vir skool leer, daarom het ek die liedjie toe op iTunes afgelaai en op my selfoon gestoor sodat sy dit gereeld kon hoor. Hy het die liedjie op my selfoon hoor speel, en dit toe ook sommer self geleer," het sy vertel.
Volgens Carmen herken die publiek nou vir Willem wanneer hulle op straat is. "Veral die ouer tannies is gek oor hom en vra hom om vir hulle te sing. Gelukkig is sy persoonlikheid van so 'n aard dat hy die aandag en geselsies geniet."